CELEX: 52015PC0333
Language: mt
Date: 2015-07-13
Title: Proposta għal DEĊIŻJONI TAL-KUNSILL dwar il-pożizzjoni li trid tiġi adottata f'isem l-Unjoni Ewropea fil-Kumitat ta' Assoċjazzjoni bejn l-UE u ċ-Ċilì dwar l-Artikolu 12 tal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì fuq in-naħa l-oħra, li tikkonċerna t-trasport dirett

IL-KUMMISSJONI EWROPEA
            Brussell, 13.7.2015
            COM(2015) 333 final
            2015/0145(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tiġi adottata f'isem l-Unjoni Ewropea fil-Kumitat ta' Assoċjazzjoni bejn l-UE u ċ-Ċilì dwar l-Artikolu 12 tal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì fuq in-naħa l-oħra, li tikkonċerna t-trasport dirett
            
               
         
         
            
               MEMORANDUM TA' SPJEGAZZJONI
            
            
               1.KUNTEST TAL-PROPOSTA
            
            
               Il-Ftehim bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì, fuq in-naħa l-oħra, kien iffirmat fi Brussell fit-18 ta' Novembru 2002 u daħal fis-seħħ fl-1 ta' Frar 2003.
            
            
               L-Anness III tal-Ftehim ta' Assoċjazzjoni jistabbilixxi r-regoli għall-prodotti oriġinarji filwaqt li l-Artikolu 12 tal-Anness III jistabbilixxi r-regoli għat-trasport dirett ta' dawk il-prodotti bejn il-Partijiet. Għat-trattament preferenzjali, il-prodotti għandhom jiġu trasportati direttament bejn iż-żewġ Partijiet iżda, taħt ċerti kundizzjonijiet, jistgħu jgħaddu minn pajjiż terz.
            
            
               Iċ-Ċilì u l-Unjoni Ewropea qablu li jintroduċu ċerti emendi għar-regoli tat-trasport dirett stipulati fl-Artikolu 12 tal-Anness III tal-Ftehim. L-għan huwa li jiġi kjarifikat li, meta kunsinna tgħaddi minn pajjiż terz u tissodisfa l-kundizzjonijiet stipulati fl-Artikolu 12, il-kunsinna tista' tinqasam għat-trasport li jmiss lejn Parti tal-Ftehim mingħajr ma taffettwa t-trattament preferenzjali ta' dawk il-prodotti. Barra minn hekk, il-qsim tal-kunsinni fih innifsu ma għandux iqajjem dubji dwar l-oriġini tal-prodotti ħlief meta jkun hemm evidenza li turi l-kuntrarju.    
            
            
               2.BAŻI LEGALI, SUSSIDJARJETÀ U PROPORZJONALITÀ
            
            
               •Bażi legali
            
            
               L-ewwel subparagrafu tal-Artikolu 207(4) b'mod konġunt mal-Artikolu 218(9) tat-Trattat dwar il-Funzjonament tal-Unjoni Ewropea.
            
            
               •Sussidjarjetà (għal kompetenza mhux esklużiva) 
            
            
               Il-proposta taqa' fil-kompetenza esklużiva tal-Unjoni Ewropea. Għalhekk, il-prinċipju tas-sussidjarjetà ma japplikax.
            
            
               •Proporzjonalità
            
            
                Il-proposta ma tmurx lil hinn minn dak meħtieġ jew xieraq biex jinkisbu l-objettivi mistennija.
            
            
               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Mhux rilevanti. Din il-proposta tintroduċi emendi għal test preċedenti.
            
            
               •Ġbir u użu ta' għarfien espert
            
            
               Ma kienx hemm bżonn ta' għarfien espert estern.
            
            
               •Valutazzjoni tal-impatt
            
            
               Mhux rilevanti. Din il-proposta tintroduċi emendi għal ftehim ta' kummerċ bilaterali eżistenti. Ma trid tiġi kkunsidrata l-ebda għażla oħra.
            
         
         
            
               4.IMPLIKAZZJONIJIET BAĠITARJI
            
            
               Il-proposta ma għandha l-ebda implikazzjoni għall-baġit tal-Unjoni.
            
            
               5.ELEMENTI OĦRA
            
            
               L-ebda element ieħor.
            
            
               2015/0145 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li trid tiġi adottata f'isem l-Unjoni Ewropea fil-Kumitat ta' Assoċjazzjoni bejn l-UE u ċ-Ċilì dwar l-Artikolu 12 tal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì fuq in-naħa l-oħra, li tikkonċerna t-trasport dirett
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) b'mod konġunt mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Kunsill ta' Assoċjazzjoni stipulat bl-Artikolu 3 tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì, fuq in-naħa l-oħra, (il-Ftehim ta' Assoċjazzjoni bejn l-UE u ċ-Ċilì), ġie stabbilit biex jeżamina u jadotta proposti mill-Partijiet biex jitjieb il-Ftehim ta' Assoċjazzjoni bejn l-UE u ċ-Ċilì. Biex il-Kunsill ta' Assoċjazzjoni jwettaq l-obbligi tiegħu, qed jiġi megħjun mill-Kumitat ta' Assoċjazzjoni li ngħata s-setgħa li jadotta Deċiżjonijiet.
            
            
               (2)Il-Kunsill ta' Assoċjazzjoni waqqaf Kumitat Speċjali dwar il-Kooperazzjoni Doganali u r-Regoli tal-Oriġini biex jgħinu fl-obbligi tiegħu. Il-Kumitat Speċjali, li ltaqa' fl-4 ta' Novembru 2014 f'Santiago ċ-Ċilì, qabel mar-rakkomandazzjoni li jiġi emendat l-Artikolu 12 tal-Anness III tal-Ftehim ta' Assoċjazzjoni bejn l-UE u ċ-Ċilì dwar it-trasport dirett.
            
            
               (3)Il-vjeġġ tal-kunsinni minn Parti tal-Ftehim ta' Assoċjazzjoni bejn l-UE u ċ-Ċilì għandu jasal direttament għand il-Parti l-oħra, iżda, taħt ċerti restrizzjonijiet, jista' jgħaddi wkoll minn pajjiż terz. Ġew ikkjarifikati l-kundizzjonijiet tat-trasport minn pajjiż terz biex jippermettu espliċitament il-qsim tal-kunsinni iżda mingħajr ma jitnaqqsu r-restrizzjonijiet eżistenti.
            
            
               (4)L-emenda tal-Artikolu 12 tal-Anness III tal-Ftehim ta' Assoċjazzjoni bejn l-UE u ċ-Ċilì se tipprovdi ċertezza legali għall-importaturi u l-esportaturi, kif ukoll konsistenza fl-interpretazzjoni għall-Partijiet.
            
            
               (5)Il-pożizzjoni tal-Unjoni fil-Kumitat ta' Assoċazzjoni bejn l-UE u ċ-Ċilì għandha tkun ibbażata fuq l-abbozz tad-Deċiżjoni mehmuż,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Il-pożizzjoni li trid tiġi adottata mill-Unjoni fil-Kumitat ta' Assoċjazzjoni dwar l-Artikolu 12 tal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì fuq in-naħa l-oħra, għandha tkun ibbażata fuq l-abbozz tad-Deċiżjoni tal-Kumitat ta' Assoċjazzjoni mehmuż.
            
         
         
            
               Ir-rappreżentanti tal-Unjoni fil-Kumitat ta' Assoċjazzjoni jistgħu jaqblu dwar bidliet żgħar fl-abbozz tad-Deċiżjoni tal-Kumitat ta' Assoċjazzjoni, mingħajr l-ebda deċiżjoni ulterjuri tal-Kunsill.
            
            
               Artikolu 2
            
            
               Din id-Deċiżjoni tal-Kunsill ta' Assoċjazzjoni tiġi ppubblikata f'Il-Ġurnal Uffiċjali tal-Unjoni Ewropea.
            
            
               Artikolu 3
            
            
               Din id-Deċiżjoni tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
      
    ---documentbreak--- 
      
         
               IL-KUMMISSJONI EWROPEA
            Brussell, 13.7.2015
            COM(2015) 333 final
            ANNESS
            Anness
            tal-
            proposta għal Deċiżjoni tal-Kunsill
            dwar il-pożizzjoni li trid tiġi adottata f'isem l-Unjoni Ewropea fil-Kumitat ta' Assoċjazzjoni bejn l-UE u ċ-Ċilì dwar l-Artikolu 12 tal-Anness III tal-Ftehim li jistabbilixxi assoċjazzjoni bejn il-Komunità Ewropea u l-Istati Membri tagħha, fuq naħa, u r-Repubblika taċ-Ċilì fuq in-naħa l-oħra, li tikkonċerna t-trasport dirett
            
               
         
         
            
               Abbozz tad-
            
            
               DEĊIŻJONI Nru … TAL-KUMITAT TA' ASSOĊJAZZJONI UE-ĊILÌ
            
            
               ta'
            
            
               li temenda l-Artikolu 12 tat-Titolu III tal-Anness III tal-Ftehim ta' Assoċjazzjoni bejn l-Unjoni Ewropea u r-Repubblika taċ-Ċilì dwar it-trasport dirett
               
            
               IL-KUMITAT TA' ASSOĊJAZZJONI,
            
            
               Wara li kkunsidra l-Ftehim li jistabbilixxi assoċjazzjoni bejn l-Unjoni Ewropea u r-Repubblika taċ-Ċilì, u b'mod partikolari l-Artikolu 38 tal-Anness III;
            
            
               Billi:
            
            
               (1) 
                     L-Artikolu 12 tat-Titolu III tal-Anness III jistabbilixxi li t-trattament preferenzjali japplika biss għall-prodotti li jissodisfaw ir-rekwiżiti tal-Anness III li huma ttrasportati direttament bejn iċ-Ċilì u l-Unjoni Ewropea.
            
            
               (2)
                     Iċ-Ċilì u l-Unjoni Ewropea kkonkludew bosta ftehimiet kummerċjali mid-dħul fis-seħħ tal-Ftehim ta' Assoċjazzjoni bejn l-Unjoni Ewropea u r-Repubblika taċ-Ċilì, li permezz tagħhom l-operaturi ekonomiċi kellhom il-possibbiltà jadattaw l-istrateġija ta' esportazzjoni tagħhom biex jiffrankaw l-ispejjeż u jwieġbu aħjar għad-domanda tas-suq.
            
            
               (3)
                     Iċ-Ċilì u l-Unjoni Ewropea ftiehmu li jemendaw id-dispożizzjonijiet tal-Artikolu 12 tat-Titolu III tal-Anness III sabiex l-operaturi ekonomiċi jkollhom aktar flessibbiltà. 
            
            
               IDDEĊIEDA KIF ĠEJ:
            
            
               Artikolu 1
            
            
               L-Atikolu 12 tat-Titolu III tal-Anness III dwar it-trasport dirett jinbidel bit-test stabbilit fl-Anness ta' din id-Deċiżjoni. 
            
            
               Artikolu 2
            
            
               Din id-Deċiżjoni tidħol fis-seħħ fid-disgħin (90) jum wara dak tal-aħħar notifika li fiha l-partijiet jikkomunikaw it-tlestija tal-proċeduri legali domestiċi meħtieġa.
            
            
               Magħmul fi...
            
            
               Għall-Kumitat ta' Assoċjazzjoni
            
            
               Il-President
            
            
               Anness
            
         
         
            
               Artikolu 12
            
            
               Trasport dirett
            
            
               1. It-trattament preferenzjali previst taħt dan il-Ftehim japplika biss għall-prodotti li jissodisfaw ir-rekwiżiti ta' dan l-Anness, li huma trasportati direttament bejn l-Unjoni Ewropea u ċ-Ċilì. Madankollu, il-prodotti jistgħu jiġu trasportati minn territorji oħra bi tranżitu jew ħażna temporanja f'dawn it-territorji sakemm jibqgħu taħt is-sorveljanza tal-awtoritajiet doganali fil-pajjiż ta' tranżitu jew ta' ħżin, u ma jsirux operazzjonijiet fuqhom għajr iż-żieda jew it-twaħħil ta' marki, tikketti, siġilli, ħatt l-art, tagħbija mill-ġdid, qsim ta' kunsinni jew kwalunkwe operazzjoni maħsuba biex il-prodotti jibqgħu f'kundizzjoni tajba.
            
            
               2. Għandu jitqies li jkun hemm konformità mal-paragrafu 1 sakemm l-awtoritajiet doganali ma jkollhomx xi raġuni biex jemmnu mod ieħor; f'każijiet bħal dawn, l-awtoritajiet doganali jistgħu jitolbu lill-importatur biex jipprovdi evidenza tal-konformità, li trid tingħata bi kwalunkwe mezz, inklużi dokumenti kuntrattwali tat-trasport bħall-polza tal-kargu jew evidenza fattwali jew konkreta bbażata fuq l-immarkar jew in-numerazzjoni tal-pakketti jew kwalunkwe evidenza relatata mal-prodotti nfushom.